Petisie begin om plaaswagte te aktiveer | Maroela Media
Petisie begin om plaaswagte te aktiveer
Die landbouorganisasie TLU SA het 'n dringende beroep op die minister van polisie, Bheki Cele, gedoen om landelike veiligheidstrukture toe te laat om tydens die tydperk van algehele afsondering hul werk voort te sit.
Cele het plaaswagte en gemeenskapspolisiëringsforums (GPF) vroeër uitdruklik verbied om met hul normale patrollies en misdaadvoorkoming voort te gaan.
TLU SA sê die plaaswagte word sedert die aanvang van die afsonderingstydperk verhoed om patrollies te doen om landelike veiligheid te verseker en voer aan daar was sedertdien 'n kommerwekkende toename in die diefstal van produkte en lewende hawe.
"Landelike veiligheid, met die klem op geweldsmisdade op plase en hoewes, is sedert 1998 as 'n nasionale misdaadprioriteit verklaar. Ter ondersteuning en met die goedkeuring van die polisie dra plaaswagte sedert die laat negentigs beduidend by met landelike patrollies in die landbougebiede en hulp met voorstaandienste om roetes te moniteer," het Chris van Zyl, adjunkhoofbestuurder van TLU SA, gesê.
"Dit geld ook vir misdade wat buite die landbousektor gepleeg is, maar waar verdagtes alle moontlike ontsnaproetes kan benut. Dit is 'n diens wat allerweë deur die polisie benut word."
Die organisasie sê ter ondersteuning van die polisie is 'n nasionale landbouveiligheidstrategie in 2018 deur die Agrisektor-eenheidsforum (Asuf) aanvaar en goedgekeur. Die strategie word jaarliks hersien en aangepas en skep 'n eenvormige landboubydrae vanuit die landbousektor ter ondersteuning van die polisie se landelike veiligheidstrategie.
"Die inperking en handhawing van wet en orde stel groot eise aan die polisie, maar dit is hoofsaaklik in digter bewoonde gebiede en op paaie waar verhoogde sigbare polisiëring vereis word om nakoming van die inperkingsregulasies af te dwing," het Van Zyl gesê.
"Uiteraard is yler bewoonde landbougebiede nie meer verseker van doeltreffende en voorkomende polisiëring nie en derhalwe neem die belangrikheid van Plaaswag-aktiwiteite eksponensieel toe."
TLU SA het intussen 'n platform geskep waarop Suid-Afrikaners 'n petisie kan steun om druk op die regering uit te oefen om die plaaswagte te aktiveer.
Die VF Plus het die afgelope week gesê mense in landelike gebiede is tydens die afsonderingstydperk in 'n kwesbare posisie. Die party het Cele ook gevra om private veiligheidstrukture weer in te stel.
Maroela Media het vroeër ook berig oor die diefstal van minstens 50 skape op 'n plaas buite Senekal in die Vrystaat. Boere in die omgewing sê veediefstal is 'n euwel met gevalle wat weekliks in die distrik aangemeld word. Volgens hulle word die situasie tydens die afsonderingstydperk vererger omdat daar minder voorkomende maatreëls in plek is om boewe af te skrik.
Boere is ook ongelukkig met Cele omdat patrollies en buurtwagte nie gedurende die algehele landwye afsondering toegelaat word nie.
algehele afsondering Bheki Cele landbou TLU SA
Minister vergader vandag met SAL
Beweerde korrupsie met weermag se rantsoenpakke
Dis vir my verbysterend dat hulle so nougest is.. So opstelik aspris, en met mense se lewens speel wat die massas voer…
So hoe kan hy jou beperk om op jou plaas of plase rond te beweeg . Dag en nag . Jy doen inspeksie jy patroleer nie
Ignore cele. Do what you have always done to stay safe. He is not the president of this country. He cannot make rules and expect us to listen.
As dit nie 'n "Crime against humanity" is nie dan weet ek nie. Hoe kan die sg. owerhede jou belet om redelike stappe te neem om jouself te beveilig?
Ongelukkig kan die ministers en die oorgrote meerderheid regerings amptenare nie drie dimensioneel dink nie. Dit vorm glad nie deel van hulle portefeule nie.